**ZÁPIS č. 9**

 **Z RIADNEHO ZASADNUTIA SPRÁVNEJ RADY TASR**

 **22. septembra 2020 so začiatkom o 15.00 h**

**Prítomní členovia Správnej rady:** Peter Mestický, Árpád Korpás **,** Alena Mezeiová , Ladislav Mikuš, Jozef Tuhovčák

**Ospravedlnení:** -

**Hostia:** Vladimír Puchala, generálny riaditeľ TASR

**Miesto konania:** TASR, Dúbravská cesta 14, Bratislava

**---------------------------------------------------------------------------------------------------------------------------------------------------**

Rokovanie v zmysle čl. 3, 5, ods. 1 a čl. 9 ods. 6 Rokovacieho poriadku SR TASR viedol predseda SR TASR Peter Mestický. Konštatoval, že rada je uznášaniaschopná, navrhol program zasadnutia a dal o ňom hlasovať.

Program:

**1. Špecifiká TASR ako verejnoprávnej agentúry a model financovania**

**2. Rebranding TABLET.TV**

**3. Rôzne**

**UZNESENIE č. 22/2020:**

Členovia SR TASR schválili program zasadnutia:

ZA: 5 PROTI: 0 ZDRŽAL SA: 0

**Uznesenie bolo prijaté.**

**----------------------------------------------------------------------------------------------------------------------------------------------------**

1. **Špecifiká TASR ako verejnoprávnej agentúry a model financovania**

GR V. Puchala predstavil členom rady materiál, ktorý definuje postavenie TASR, jej špecifiká a odlíšiteľnosť na trhu médií. Uviedol legislatívne prepojenia agentúry na ďalšie zákony okrem zriaďovateľského zákona. GR TASR predložil porovnávaciu kvantitatívnu i finančnú analýzu agentúry vo vzťahu k ČTK a iným súkromným agentúram. Zadefinoval medzinárodné ukotvenie a zriaďovateľské i funkčné modely tlačových agentúr v Európe. Kvantifikoval odvody TASR do štátneho rozpočtu za uplynulých 5 rokov a predstavil analýzu príspevkov od štátu. Upozornil na nevyhnutný rast osobných nákladov, ktoré sú nosnou položkou rozpočtu. Podčiarkol optimalizačné opatrenia agentúry počas koronakrízy. GR predstavil možnosti a víziu financovania TASR na nasledujúce obdobie.

Členovia rady v rozprave diskutovali o spôsoboch financovania agentúry v krátkodobom i dlhodobom horizonte. Zaujímali sa aj o nový redakčný systém TASR. GR informoval o liste MK SR, v ktorom bolo agentúre oznámené, že MK SR nemá kapitálové prostriedky na tento účel.

GR TASR informoval radu o tom, že situáciu plánuje riešiť prijateľným krízovým spôsobom, ktorý zabezpečí chod agentúry.

Správna rada vzala materiál na vedomie.

---------------------------------------------------------------------------------------------------------------------------------------------------

**2. Rebranding TABLET.TV**

V. Puchala informoval členov rady o tom, že predstavenstvo spoločnosti TERAZ MEDIA, a.s. na svojom augustovom zasadnutí schválilo návrh na premenovanie televízie TABLET.TV na TASR.TV. Vysvetlil členom rady dôvody, prečo k tomuto kroku od októbra dôjde. Zmena bude prebiehať postupne s víziou transformácie do konca roka.

Predstavil aj víziu ďalšieho rozvoja segmentu živých prenosov, ich rozšírenie do regiónov Slovenska, ako aj zvýšenie kvality live streamov pomocou modernejšej techniky.

Členovia rady v rozprave ocenili predloženú stratégiu ako aj plány na modernizáciu a presah do regiónov.

Správna rada vzala materiál na vedomie.

----------------------------------------------------------------------------------------------------------------------------------------------------

**3. Rôzne**

V. Puchala informoval členov rady o účasti na zasadnutí Výboru pre kultúru a médiá NR SR. TASR bola hodnotená pozitívne, viacerí členovia výboru ocenili jej činnosť i špeciálne projekty.

Členovia Správnej rady sa dohodli na najbližšom termíne rokovania 20. októbra 2020 o 15:00.

Predseda SR TASR P. Mestický v súlade s Rokovacím poriadkom SR TASR ukončil zasadnutie rady.

Bratislava, 22. septembra 2020

Zapísal:

 Peter Mestický v.r.